Grendel, Gábor, podpredseda NR SR (2020-07-23):
Ďakujem pekne za slovo. Tak ako som bol ochotný v záujme pokoja ustúpiť pánovi navrhovateľovi a dať mu priestor, tak verejne deklarujem, že v záujme pokoja v sále som ochotný ustúpiť aj pánovi premiérovi, a teda ak má záujem vystúpiť so stanoviskom vlády, tak pokojne mu to umožním. Netreba, dobre. Vážené dámy, vážení páni, návrh na vyslovenie nedôvery predsedovi vlády považujem za nepripravený, neprincipiálny a neúprimný a pokúsim sa postupne vysvetliť prečo. Začnem teda tým, prečo je tento návrh nepripravený. Keď do pohára s horúcou vodou namočíte čaj, môže to mať tri rôzne výsledky: buď vám vznikne chutný nápoj, alebo prisilný nápoj, alebo slabý nápoj bez chuti. (Rečník tvrdenie demonštruje namočením vrecúška s čajom do pohára s vodou, ktorý ma na rečníckom pulte.) Tento návrh je slabý. Je slabý, pán poslanec Blaha, ako nedostatočný vylúhovaný čaj. (Smiech v sále.) Tento návrh je... (Potlesk a pokrik v sále.) Tento návrh je viac voda ako čaj, pretože stojí na vode. Nahádzali ste do jedného hrnčeka všetko, čo ste v kuchyni našli – čaj, med, citrón, soľ, čierne korenie, lososovú nátierku, ryžu s kečupom, mentolové Tic-tac, pomiešali to a čakáte, že ľudia vám to zožerú. Diplomovka, voľba generálneho prokurátora, čo mimochodom, pán navrhovateľ, bol poslanecký návrh zákona, vy ste navrhli a to, to je naozaj historický moment, vy ste navrhli vysloviť nedôveru premiérovi za poslanecký návrh zákona o Generálnej prokuratúre. (Potlesk.) Tak si poďme zobrať všetky poslanecké návrhy a poodvolávajme našich ministrov, lebo asi za poslanecké návrhy nesú zodpovednosť oni. Do toho blokáda ciest, COVID, komunikácia na sociálnych sieťach. Návrh na vyslovenie nedôvery predsedovi vlády by pritom mal byť výkladnou skriňou opozičnej politiky. Mal by byť silným, silnou kávou, a nie slabým čajom. Takýto návrh by mal byť ligou majstrov politickej komunikácie, a nie oblastnou ligou starých pánov. Ale aj z toho, že predkladateľmi nie sú lídri opozičných strán, cítiť, že aj vy sami beriete celú túto schôdzi skôr ako povinnú jazdu, ako preteky starej a novej opozície. Ani sa vám do toho veľmi nechce, ale bojíte sa, že to urobia tí druhí a budú potom väčším lídrom opozície ako vy. Návrh na odvolanie premiéra je aj neprincipiálny. Nemôžete vyčítať niekomu problémy s diplomovou prácou, keď dva roky predtým ste podobný problém u svojho koaličného partnera prehliadali. Keby sa sem postavil pán poslanec Kotleba a sfúkol by koalíciu, to by sa dalo akceptovať. Je to opozičný politik, ktorý podobnú tému vysvetľovať nemusel ani vo vlastnej strane, ani u svojich partnerov. Ale vy, vážení predkladatelia, vy ste pri Andrejovi Dankovi mlčali a bol to váš koaličný partner a mlčali ste aj vtedy, keď sa medializovali pochybnosti so záverečnými prácami vašich vlastných straníckych kolegov. Nedostatok principiálnosti vidieť aj z toho, kto všetko je pod návrhom na odvolanie premiéra podpísaný. Sú tam na jednej strane poslanci, ktorí sa rozhodli verne stáť pri Robertovi Ficovi, a potom sú tam poslanci, ktorých Robert Fico len pred pár dňami nazval zradcami, citujem: „Bolo to absolútne neslušné voči strane SMER – sociálna demokracia, predstaviteľom tejto strany a hlavne veľkému množstvu voličov, ktorí sa oprávnene môžu cítiť oklamaní a podvedení.“ Koniec citátu. To hovoril predseda strany Fico nie o Matovičovi, Kollárovi, Sulíkovi alebo Kiskovi, to hovoril o vás, dámy a páni z HLAS-u. Ako vám majú ľudia veriť, že ste zo SMER-u odišli z principiálnych dôvodov, keď sa potom spájate s politikom, ktorý vás nazýva zradcami? Ďalší citát: „Tento príbeh je nepochopiteľný a smiešny, toto nie je žiadna zmena,“ povedal Robert Fico, keď ste oznámili odchod zo SMER-u. A zdá sa, že trafil klinec po hlavičke. Toto vaše spojenie s ním pri podávaní návrhu na odvolanie premiéra dokazuje, že sa v opozícii naozaj žiadna zmena nerodí. A do tretice a na záver vám poviem, prečo si o tomto návrhu myslím, že je neúprimný. Viacerí z vás, ktorí ste ho podpísali, v skutočnosti nechcete, aby premiér, a tým pádom podľa ústavy aj celá vláda skončila. Totiž tí, čo zostali v 
SMER-e, nechcú pád vlády, lebo vedia, že pre viacerých z nich je toto volebné obdobie posledné v parlamente. Pád vlády však nevyhovuje ani tzv. zmene alebo novej opozícii, ktorá ešte nemá ani len vyzbierané podpisy, aby mohla vôbec podať žiadosť o registráciu strany. A keď sa aj tak stane, potrvá ešte niekoľko týždňov, kým ministerstvo vnútra preverí pravosť podpisov od občanov. Ak by dnes vláda padla a nasledovali by predčasné voľby, tak hlasisti by vôbec nemohli kandidovať ako HLAS, ale musel by ich niekto zobrať na svoju kandidátku. Hoci dnešná schôdza naznačuje, že tým niekým by mohol byť napríklad SMER, neverím, že toto je predstava HLAS-u o svojej budúcnosti. Aj od tejto strany preto považujem návrh na zvolanie tejto schôdze za neúprimný. Summa summarum, návrh na zvolanie schôdze je ako tento čaj, slabý (rečník ukázal na pohár s čajom na rečníckom pulte) a teraz už aj vychladnutý. Ďakujem pekne. (Potlesk.)